PMP: Tribunalul Bucureşti a validat şi congresul din 2022, unde Eugen Tomac a fost ales preşedinte / Hărţuirea şi încercările de a elimina PMP din politica românească se apropie de sfârşit
Partidul Mişcarea Populară (PMP) a anunţat, joi, că Tribunalul Bucureşti a validat şi congresul din 2022, unde Eugen Tomac a fost ales preşedinte, punându-se, astfel, capăt la doi ani de procese. ”Acest proces nu este doar o victorie pentru noi, ci şi o lovitură dură pentru cei care au încercat să ne distrugă”, au transmis oficialii formaţiunii, transmite News.ro.
”Astăzi putem spune cu mândrie că hărţuirea şi încercările de a elimina PMP din politica românească se apropie de sfârşit. Acum câteva ore, Tribunalul Bucureşti a validat şi congresul din 2022, unde Eugen Tomac a fost ales preşedinte. Un proces de doi ani, care, în mod normal, trebuia să dureze maxim câteva luni, arată cât de brutală şi mizerabilă a fost lupta împotriva noastră. Am fost hărţuiţi şi am fost atacaţi de către PSD şi PNL prin intermediul lui Cristian Diaconescu, un om fără coloană vertebrală şi care nu a înţeles decât conceptul de loialitate faţă de propriile interese”,m au transmis, joi, reprezentanţii PMP.
Potrivit acestora, ”adevărul a ieşit la iveală”.
”Am dovedit că nu putem fi înfrânţi şi că nu ne vom lăsa niciodată vocea să fie tăiată sau înăbuşită de cei care vor să ne vadă în genunchi. Acest proces nu este doar o victorie pentru noi, ci şi o lovitură dură pentru cei care au încercat să ne distrugă. Este un avertisment că suntem mai hotărâţi ca niciodată să ne apărăm valorile şi să ne continuăm lupta pentru o politică curată şi dreaptă, prin intermediul Dreptei Unite”, au mai transmis oficialii formaţiunii politice.
Aceştiua se declară convinşi că ”atacurile mişeleşti vor continua, prin alte căi, în special prin intermediul Autorităţii Electorale Permanente (AEP)”.
”Cu două decizii ale instanţelor care validează voinţa internă a PMP, mergem mai departe, cu capul sus şi cu inima plină de determinare. Această victorie ne întăreşte şi ne mobilizează să continuăm să luptăm pentru România modernă”, a mai precizat formaţiunea.
Eugen Tomac a fost ales preşedinte al PMP, în cadrul unui congres care a avut loc în anul 2022, însă decizia a fost contestată în instanţă.
Preşedintele Autorităţii Electorale Permanente, Toni Greblă, a anunţat în luna iulie 2023, că instituţia a decis să suspende plata subvenţiei către Partidul Mişcarea Populară, în urma litigiului privind conducerea formaţiunii, între fostul preşedinte Cristian Diaconescu şi noua conducere, aleasă de Congres, în persoana liderului Eugen Tomac, care nu a fost soluţionat şi se afla încă în instanţă.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank